pythainlp/thaigov-v2-corpus-31032024 huggingface dataset:
รัฐบาลไทย-ข่าวทำเนียบรัฐบาล-กรมการจัดหางาน ผลักดันคนหางาน ทำงานท่องเที่ยว - โรงแรม รับ High Season
วันอาทิตย์ที่ 27 สิงหาคม 2566
27/08/2566
กรมการจัดหางาน ผลักดันคนหางาน ทํางานท่องเที่ยว - โรงแรม รับ High Season
กรมการจัดหางาน เตรียมตําแหน่งงานรองรับฤดูท่องเที่ยว แนะผู้สนใจทํางานภาคบริการมีงานรองรับในระบบ “ไทยมีงานทํา” กว่า 5,305 อัตรา
นายไพโรจน์ โชติกเสถียร อธิบดีกรมการจัดหางาน เปิดเผยว่า หลังจากสถานการณ์การแพร่ระบาดของโรคโควิด - 19 คลี่คลายลง เศรษฐกิจฟื้นตัวอีกครั้ง ภาคธุรกิจท่องเที่ยวและบริการกลับมาเป็นธุรกิจหลักที่สร้างรายได้มหาศาลให้ประเทศไทย ในช่วงใกล้เดือนพฤศจิกายน - เมษายน ซึ่งเป็นฤดูกาลท่องเที่ยว สถานประกอบการต่างเตรียมการรองรับนักท่องเที่ยวอย่างคึกคัก ซึ่งเป็นโอกาสดีของแรงงานภาคบริการ ท่องเที่ยวและโรงแรม ผู้มีทักษะหรือประสบการณ์ด้านงานบริการ รวมทั้งผู้จบการศึกษาใหม่ และผู้ที่กําลังมองหางาน เนื่องจากสถานประกอบการกลุ่มนี้กําลังต้องการรับสมัครแรงงานจํานวนมากเพื่อขับเคลื่อนกิจการ ทั้งในรูปแบบงานประจําและงานพาร์ทไทม์ ทั้งยังพร้อมจ่ายค่าจ้างและค่าล่วงเวลาในอัตราสูง โดยล่าสุดกรมการจัดหางานได้สํารวจความต้องการแรงงานภาคบริการจากสถานประกอบการในเมืองท่องเที่ยว อาทิ ชลบุรี ภูเก็ต เชียงใหม่ ซึ่งแจ้งความต้องการผ่านระบบ “ไทยมีงานทํา” แล้ว จํานวน 5,305 อัตรา อาทิ ตําแหน่งงานบริกร พ่อครัว พนักงานดูแลลูกค้า แม่บ้าน และพนักงานต้อนรับ และคาดว่ายิ่งใกล้ช่วงไฮซีซั่นจะมีความต้องการแรงงานเพิ่มขึ้นอีกจํานวนมาก จึงขอเชิญผู้ที่สนใจเข้ามาค้นหาตําแหน่งงานและสมัครงานได้ด้วยตนเองที่ แพลตฟอร์ม “ไทยมีงานทํา” ที่เว็บไซต์ ไทยมีงานทํา.doe.go.th หรือใช้งานผ่านโทรศัพท์มือถือที่ Application “ไทยมีงานทํา”
นายไพโรจน์ กล่าวว่า ที่ผ่านมากรมการจัดหางานให้ความสําคัญและติดตามปัญหาขาดแคลนแรงงาน ในภาคธุรกิจท่องเที่ยวและบริการมาโดยตลอด มีการแนะแนวอาชีพนักเรียน นักศึกษาให้ทราบความต้องการของตลาดแรงงาน เพื่อเลือกเรียนในสายงานที่ตลาดแรงงานมีความต้องการสูง เช่น สาขาการท่องเที่ยว การโรงแรม พร้อมนําโครงการ 3 ม. มีงาน มีเงิน มีวุฒิการศึกษาเพิ่ม เชิญชวนสถาบันการศึกษาในภาคอีสาน ร่วมโครงการเพื่อส่งนักเรียน นักศึกษา มาฝึกงานที่จังหวัดท่องเที่ยวเพื่อเพิ่มทักษะ สร้างรายได้ ระหว่างศึกษา ร่วมกับการสนับสนุนการทํางานแบบรับรายได้เป็นรายชั่วโมง บูรณาการร่วมกับกรมพัฒนาฝีมือแรงงาน ฝึกทักษะให้กับแรงงานในจังหวัดท่องเที่ยวในสาขาที่มีความขาดแคลน เช่น นวดไทย งานช่าง เป็นต้น เพื่อให้ภาคท่องเที่ยวและบริการมีแรงงานคุณภาพเพียงพอและยั่งยืน นอกจากนี้ยังเตรียมการเคลื่อนย้ายแรงงานอย่างเป็นระบบ ในจังหวัดที่มีคนหางานเป็นจํานวนมากแต่ไม่มีตําแหน่งงานว่าง ไปยังจังหวัดที่มีงานแต่แรงงานไม่เพียงพอในช่วงไฮซีซั่น
สําหรับทุกคนที่ต้องการมีงานทํา สามารถใช้บริการกับกรมการจัดหางานได้ที่แพลตฟอร์ม “ไทยมีงานทํา” ซึ่งรวบรวมตําแหน่งงานจากทั่วประเทศไว้จํานวนมาก คนหางานสามารถค้นหาข้อมูลตําแหน่งงานที่เหมาะสมกับตนเอง โดย Matching ตําแหน่งงานตามพื้นที่ และ ภูมิลําเนา รวมถึงจับคู่ตําแหน่งงานจากความรู้ ความสามารถ และทักษะที่มีอยู่ นอกจากนี้ยังมีการให้บริการประกาศรับสมัครงานสําหรับนายจ้าง สถานประกอบการ โดยการลงทะเบียนนายจ้าง เพื่อประกาศตําแหน่งงาน และคัดลอกรายชื่อผู้หางาน ซึ่งทั้งหมดนี้ให้บริการโดยไม่มีค่าใช้จ่าย หรือสอบถามเพิ่มเติมได้ที่สํานักงานจัดหางานจังหวัดทั่วประเทศ สํานักงานจัดหางานกรุงเทพมหานคร พื้นที่ 1 -10 หรือสายด่วนกระทรวงแรงงาน โทร 1506 กด 2 กรมการจัดหางาน
รัฐบาลไทย-ข่าวทำเนียบรัฐบาล-รองโฆษกฯ “ไตรศุลี” แจงกรณีมหาดไทยออกกฎกระทรวงอนุญาตสถานบริการเปิดในพื้นที่เมืองการบินภาคตะวันออกได้ 24 ชั่วโมง
วันอาทิตย์ที่ 27 สิงหาคม 2566
27/08/2566
รองโฆษกฯ “ไตรศุลี” แจงกรณีมหาดไทยออกกฎกระทรวงอนุญาตสถานบริการเปิดในพื้นที่เมืองการบินภาคตะวันออกได้ 24 ชั่วโมง
รองโฆษกฯ “ไตรศุลี” แจงกรณีมหาดไทยออกกฎกระทรวงอนุญาตสถานบริการเปิดในพื้นที่เมืองการบินภาคตะวันออกได้ 24 ชั่วโมง ครอบคลุมเฉพาะในสนามบินอู่ตะเภาที่บอร์ดอีอีซีประกาศเป็นพื้นที่เขตส่งเสริมเท่านั้น
วันที่ 27 สิงหาคม 2566 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า จากกรณีเมื่อวันที่ 25 ส.ค.66 ราชกิจจานุเบกษา ได้เผยแพร่ กฎกระทรวง กําหนดวันเวลาเปิดปิดของสถานบริการ (ฉบับที่ 2) พ.ศ. 2566 ออกโดยกระทรวงมหาดไทย ซึ่งมีสาระสําคัญเป็นการอนุญาตให้สถานบริการเปิดบริการได้ 24 ชั่วโมง ในเขตส่งเสริมเมืองการบินภาคตะวันออก ซึ่งภายหลังการเผยแพร่กฎกระทรวงดังกล่าวได้ปรากฎว่าสังคมบางส่วนได้มีเข้าใจที่คาดเคลื่อนว่าเป็นการอนุญาตที่ครอบคลุมถึงพื้นที่โดยรอบด้วยนั้น
ในกรณีนี้ หน่วยงานที่เกี่ยวข้องได้ยืนยันว่าอนุญาตให้เปิดบริการ 24 ชั่วโมงของสถานบริการจะมีได้เฉพาะในเขตส่งเสริมเมืองการบินภาคตะวันออก ตามประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก(บอร์ดอีอีซี) เรื่อง กําหนด เขตส่งเสริม : เมืองการบินภาคตะวันออก ลงวันที่ 13 ก.พ. 61 ซึ่งอยู่ในสนามบินอู่ตะเภาเท่านั้น ไม่ครอบคลุมถึงพื้นที่โดยรอบหรือเมืองท่องเที่ยวต่อเนื่องอื่น เช่น เมืองพัทยา จ.ชลบุรี หรือพื้นที่อื่นในจ.ระยอง โดยพื้นที่อื่นๆ ภายนอกเขตส่งเสริมเมืองการบินยังต้องปฏิบัติตามเกณฑ์การเปิด-ปิดสถานบริการตามปกติ
“เขตส่งเสริมเมืองการบินภาคตะวันออกตามประกาศของบอร์ดอีอีซีครอบคลุมพื้นที่ 6,500 ไร่ในสนามบินนานาชาติอู่ตะเภาเท่านั้น ซึ่งการอนุญาตนี้ก็เพื่อให้สอดคล้องกับกิจการภายในสนามบินที่จะต้องมีการบินเข้า-ออกทั้งในส่วนของผู้โดยสาร การขนส่งสินค้า ที่จะต้องมีอยู่ตลอด 24 ชั่วโมง ซึ่งจําเป็นต้องมีบริการ กิจการร้านค้าต่างๆ เปิดให้บริการรองรับ เช่นเดียวกับสนามบินนานาชาติอื่นๆ เช่นสุวรรณภูมิ ดอนเมือง ที่ก็มีการอนุญาตให้ร้านค้าและบริการต่างๆ เปิดบริการในสนามบินได้ 24 ชั่วโมงเช่นกัน และการอนุญาตนี้จะสนับสนุนให้สนามบินอู่ตะเภามีบริการที่ครบวงจร สามารถดึงดูดการท่องเที่ยว และลงทุนให้เกิดในพื้นที่อีอีซีในภาพรวมได้” น.ส.ไตรศุลี กล่าว
น.ส.ไตรศุลี กล่าวว่า โครงการพัฒนาสนามบินอู่ตะเภาและเมืองการบินภาคตะวันออก เป็นหนึ่งในโครงการด้านโครงสร้างพื้นฐานในอีอีซีตามนโยบายของรัฐบาล มีเป้าหมายคือยกระดับสนามบินอู่ตะเภาเป็น สนามบินนานาชาติเชิงพาณิชย์หลัก แห่งที่ 3 เชื่อมสนามบินดอนเมืองและสุวรรณภูมิ ด้วยรถไฟความเร็วสูง ทําให้ทั้ง 3 สนามบินสามารถรองรับผู้โดยสารรวมกันได้มากถึง 200 ล้านคนต่อปี ส่งเสริมให้อีอีซีสามารถเป็นศูนย์กลางการพัฒนาธุรกิจ อุตสาหกรรมเป้าหมาย มีโครงสร้างพื้นฐานเชื่อมโยงกับกรุงเทพฯ และปริมณฑลไปทางตะวันออกอย่างสะดวก ผลักดันให้ประเทศไทยเป็น ศูนย์กลางทางการบินและประตูเศรษฐกิจสู่อาเซียน
สําหรับเขตส่งเสริมเมืองการบินภาคตะวันออกในสนามบินอู่ตะเภา ประกอบไปโครงการหลักหลายโครงการ เช่น อาคารผู้โดยสารที่รองรับเที่ยวบินพาณิชน์ขนส่งผู้โดยสาร, ศูนย์ธุรกิจการค้าและการขนส่งภาคพื้นดิน, ศูนย์ซ่อมบํารุงอากาศยาน (Maintenance Repair and Overhaul), เขตประกอบการค้าเสรี และเขตธุรกิจเกี่ยวเนื่อง (Cargo Village or Free Trade Zone) ศูนย์ธุรกิจขนส่งสินค้าทางอากาศและโลจิสติกส์ (Cargo Complex) ศูนย์ฝึกอบรมการบิน (Aviation Training Centre)
รัฐบาลไทย-ข่าวทำเนียบรัฐบาล-​รัฐบาลเสริมแกร่งการวิจัยและพัฒนาสมุนไพรไทย ปูทางสู่การขยายมูลค่าตลาด  1 แสนล้านบาท ภายในปี 2570
วันอาทิตย์ที่ 27 สิงหาคม 2566
27/08/2566
​รัฐบาลเสริมแกร่งการวิจัยและพัฒนาสมุนไพรไทย ปูทางสู่การขยายมูลค่าตลาด  1 แสนล้านบาท ภายในปี 2570
​รัฐบาลเสริมแกร่งการวิจัยและพัฒนาสมุนไพรไทย ปูทางสู่การขยายมูลค่าตลาด  1 แสนล้านบาท ภายในปี 2570
วันนี้ (27 สิงหาคม 2566) นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่ารัฐบาลเชื่อมั่นศักยภาพสมุนไพรไทย พร้อมผลักดันให้สมุนไพรมีมูลค่าในตลาดโลกเพิ่ม ซึ่งการบริโภคผลิตภัณฑ์สมุนไพรในประเทศไทย ปี 2565 มีมูลค่าสูงถึง 5.2 หมื่นล้านบาท เพิ่มขึ้นจาก ปี 2564 ซึ่งมีมูลค่าราว 4.8 หมื่นล้านบาทและได้คาดการณ์เป้าหมายในปี 2570 ให้ขนาดตลาดวัตถุดิบและผลิตภัณฑ์สมุนไพรของไทยเพิ่มขึ้นถึงกว่า 1 แสนล้านบาท
รองโฆษกประจําสํานักนายกรัฐมนตรีเปิดเผยว่า ศูนย์วิจัยกสิกรไทย คาดการณ์ว่าธุรกิจที่เกี่ยวข้องกับ Health and Wellness ที่นําสมุนไพรไปใช้เป็นวัตถุดิบในการผลิต อาทิ เครื่องสําอาง ยาและอาหารเสริม ในปี 2563 มีมูลค่าตลาดรวม 9.1 หมื่นล้านเหรียญสหรัฐ และคาดว่าจะขยับไปสู่ระดับ 16.6 หมื่นล้านเหรียญสหรัฐ ภายในปี 2573 ด้วยอัตราเฉลี่ยเติบโตร้อยละ 6.5 ต่อปี ซึ่งด้วยความเชื่อมั่นต่อสมุนไพร ผู้ประกอบการไทย และความได้เปรียบด้านวัตถุดิบที่ไทยมีสมุนไพรกว่า 1,800 ชนิดที่สามารถนําไปใช้ประโยชน์เชิงอุตสาหกรรมได้ ทําให้รัฐบาลสนับสนุนการพัฒนาสมุนไพรไทยมาอย่างต่อเนื่อง
โดยเขตนวัตกรรมระเบียงเศรษฐกิจพิเศษภาคตะวันออก ( EECi ) ร่วมกับ นักวิจัยด้านพืชสมุนไพร ศูนย์พันธุวิศวกรรมและเทคโนโลยีชีวภาพแห่งชาติ (ไบโอเทค) สํานักงานพัฒนาวิทยาศาสตร์และเทคโนโลยีแห่งชาติ (สวทช.) นํางานวิจัยการพัฒนาการผลิตพืชสมุนไพร 5 ชนิด บัวบก ขมิ้นชัน กระชายดํา ฟ้าทะลายโจร และกะเพรา ซึ่งล้วนเป็นพืชสมุนไพรเพื่อเศรษฐกิจที่สําคัญของประเทศ เพื่อเพิ่มเสถียรภาพทางการผลิต คุณภาพทางการผลิต สามารถต่อยอดไปสู่ความมั่นคงทางอาหาร เกิดเกษตรแม่นยําที่มีการนําเทคโนโลยีผสมผสานการเกษตรยุคดิจิทัลมาใช้ในการเพาะปลูก และเพิ่มผลผลิต
นอกจากส่วนของงานวิจัย รัฐบาลได้เชื่อมโยงผู้ประกอบการสมุนไพรและอุตสาหกรรมที่เกี่ยวข้อง เพื่อพัฒนาอุตสาหกรรมสมุนไพรด้วยงานวิจัยเกษตรสมัยใหม่ เพื่อแลกเปลี่ยนความรู้ แบ่งปันประสบการณ์ระหว่างนักวิจัยด้านพืชและผู้ประกอบการ ซึ่งความร่วมมือที่เกิดขึ้นจะสร้างความยั่งยืน และยกระดับขีดความสามารถทางการแข่งขันให้แก่ตลาดสมุนไพรไทย อีกทั้งจะเป็นกลไกสนับสนุนภาคเอกชนในหลายส่วนได้ทํางานร่วมกันอย่างมีประสิทธิภาพยิ่งขึ้น
ทั้งนี้ รัฐบาลผลักดันนโยบายสนับสนุนส่งเสริมสมุนไพรไทยมาอย่างต่อเนื่อง ล่าสุด แผนปฏิบัติการด้านสมุนไพรแห่งชาติ ฉบับที่ 2 พ.ศ. 2566 – 2567 ภายใต้การกํากับของคณะกรรมการนโยบายสมุนไพรแห่งชาติ เพื่อการผลิตสมุนไพรได้มาตรฐาน มีคุณภาพ และสร้างมูลค่าเพิ่มให้แก่ผลิตภัณฑ์สมุนไพร ส่งเสริมความเชื่อมั่นในการใช้สมุนไพร รวมทั้ง เพิ่มขีดความสามารถในการแข่งขันในตลาดทั้งในและต่างประเทศอย่างต่อเนื่องและเป็นระบบ
“รัฐบาลให้ความสําคัญกับการช่วยเหลือเพิ่มความสามารถในการแข่งขัน พัฒนาเกษตรกรสมุนไพร และผู้ประกอบการที่เกี่ยวเนื่องในทุกส่วน พร้อมนํานวัตกรรม เทคโนโลยีเข้ามามีส่วนช่วยธุรกิจของคนไทย เพื่อความก้าวหน้าของสินค้าสมุนไพรไทย เติมเต็มในทุกศักยภาพ พัฒนาอย่างสมดุล และยั่งยืน” นางสาวรัชดาฯ กล่าว
ทั้งนี้ ผู้ประกอบการสมุนไพร และผู้ประกอบการที่เกี่ยวข้องที่สนใจการพัฒนาสมุนไพรด้วยงานวิจัยด้านเกษตรสมัยใหม่สอบถามเพิ่มเติมได้ที่ฝ่ายพัฒนาธุรกิจเทคโนโลยีชีวภาพโทร 02-5646700 ต่อ 3305
รัฐบาลไทย-ข่าวทำเนียบรัฐบาล-รพ.กะปงชัยพัฒน์ จ.พังงา ลงควบคุมโรคถึงบ้านเมื่อพบผู้ป่วย ช่วยควบคุมไข้เลือดออกได้ผล
วันอาทิตย์ที่ 27 สิงหาคม 2566
รพ.กะปงชัยพัฒน์ จ.พังงา ลงควบคุมโรคถึงบ้านเมื่อพบผู้ป่วย ช่วยควบคุมไข้เลือดออกได้ผล
ผู้ตรวจราชการกระทรวงสาธารณสุข เขตสุขภาพที่  11 เผย โรงพยาบาลกะปงชัยพัฒน์  จังหวัดพังงา ควบคุมไข้เลือดออกในพื้นที่อย่างเข้มข้น ทั้งการป้องกันโรคล่วงหน้า และลงควบคุมโรคถึงที่บ้านและชุมชนเมื่อพบผู้ป่วยช่วยลดการเกิดโรคได้ผล
ผู้ตรวจราชการกระทรวงสาธารณสุข เขตสุขภาพที่11 เผย โรงพยาบาลกะปงชัยพัฒน์ จังหวัดพังงา ควบคุมไข้เลือดออกในพื้นที่อย่างเข้มข้น ทั้งการป้องกันโรคล่วงหน้า และลงควบคุมโรคถึงที่บ้านและชุมชนเมื่อพบผู้ป่วยช่วยลดการเกิดโรคได้ผล
นายแพทย์กิตติศักดิ์ อักษรวงศ์ ผู้ตรวจราชการกระทรวงสาธารณสุข เขตสุขภาพที่11 เปิดเผยแนวทางควบคุมโรคไข้เลือดออกของ โรงพยาบาลกะปงชัยพัฒน์ จังหวัดพังงา ว่า โรงพยาบาลกะปงชัยพัฒน์ ซึ่งเป็นโรงพยาบาลชุมชนดูแลประชาชนในพื้นที่ประมาณ 14,300 คน มีแนวทางในการควบคุมโรคไข้เลือดออกที่เข้มข้นทั้งการป้องกันโรคล่วงหน้า และควบคุมโรคในพื้นที่ทันทีเมื่อพบผู้ป่วย รวมทั้งทํางานเป็นเครือข่ายร่วมกับ อสม. ท้องถิ่น และแพทย์เชี่ยวชาญโรคไข้เลือดออก ของโรงพยาบาลพี่เลี้ยงในจังหวัดพังงา ส่งผลให้ไม่พบการแพร่ระบาดเป็นวงกว้าง โดยเฉพาะในพื้นที่ ตําบลกะปง พบผู้ป่วยเพียง 1 ราย และจากรายงานตั้งแต่ 1 มกราคม ถึง 25 สิงหาคม 2566 ในอําเภอกะปงพบผู้ป่วยไข้เลือดออก จํานวน 22 ราย ส่วนภาพรวมทั้งจังหวัดพังงา มีผู้ป่วยจํานวน 451 ราย
ด้านนายแพทย์วิเศษ กําลัง ผู้อํานวยการโรงพยาบาลกะปงชัยพัฒน์ กล่าวว่า อําเภอกะปงใช้แนวทางในการควบคุมโรคไข้เลือดออกที่ครอบคลุม4 ด้าน คือ 1.การเฝ้าระวังป้องกันโรค โดยทีมตระหนักรู้สถานการณ์ วิเคราะห์สถานการณ์ ประเมินพื้นที่เสี่ยง เพื่อชี้เป้าทุกสัปดาห์ รวมทั้งประสานท้องถิ่น เตรียมพร้อมอุปกรณ์ จัดอบรมทีมงานพ่นยุงตัวแก่ ให้สามารถปฏิบัติงานได้ทันทีเมื่อมีรายงานการเกิดโรค โดยมี อสม. ร่วมสํารวจและทําลายแหล่งเพาะพันธ์ลูกน้ํายุงลาย ทุกวันศุกร์ ในสถานที่ 7 ร ได้แก่ โรงเรือน โรงธรรม โรงเรียน โรงพยาบาล โรงแรม โรงงาน และสถานที่ราชการ 2.การสอบสวนควบคุมโรค ตามมาตรการ 3-3-1-7-14-21-28 ในการสํารวจ ตรวจจับ ทําลายลูกน้ํายุงลาย เพื่อให้สามารถควบคุมโรคสงบภายใน 28 วัน และออกสอบสวนโรคในผู้ป่วยรายแรกของหมู่บ้าน 3.การตรวจวินิจฉัยและรักษา มีแพทย์เชี่ยวชาญโรคไข้เลือดออกจากโรงพยาบาลตะกั่วป่าเป็นพี่เลี้ยงดูแลให้คําปรึกษา จัดอบรมทบทวนแนวทางการดูแลรักษาผู้ป่วยโรคไข้เลือดออก ตลอดจนวางระบบการส่งต่อในเครือข่าย มีการใช้ Dengue chart ในผู้ป่วยที่สงสัยไข้เลือดออก และชุดตรวจ NS1Ab/ IgG /IgM เพื่อการวินิจฉัยเบื้องต้นที่รวดเร็ว และ 4. การสื่อสารความเสี่ยง โดยประชาสัมพันธ์ให้ความรู้แก่ประชาชนในชุมชน/ที่ประชุมหมู่บ้าน แจกเอกสารแผ่นพับความรู้เรื่องโรคไข้เลือดออก รวมถึงจัดรณรงค์สร้างกระแสให้กับประชาชนในพื้นที่
************************************************** 27 สิงหาคม 2566
รัฐบาลไทย-ข่าวทำเนียบรัฐบาล-ปลัด สธ. วางศิลาฤกษ์อาคารผู้ป่วยนอก รพ.เสนา จ.พระนครศรีอยุธยา ขยายบริการรองรับประชาชน
วันอาทิตย์ที่ 27 สิงหาคม 2566
ปลัด สธ. วางศิลาฤกษ์อาคารผู้ป่วยนอก รพ.เสนา จ.พระนครศรีอยุธยา ขยายบริการรองรับประชาชน
ปลัดกระทรวงสาธารณสุข วางศิลาฤกษ์อาคารผู้ป่วยนอก ผ่าตัด LAB และอํานวยการ โรงพยาบาลเสนา จังหวัดพระนครศรีอยุธยา ขยายบริการรองรับความต้องการของประชาชนที่เพิ่มขึ้น ลดความแออัด ประชาชนเข้าถึงบริการด้านการแพทย์ที่ทันสมัย คาดก่อสร้างแล้วเสร็จพร้อมให้บริกา
ปลัดกระทรวงสาธารณสุข วางศิลาฤกษ์อาคารผู้ป่วยนอก ผ่าตัดLAB และอํานวยการ โรงพยาบาลเสนา จังหวัดพระนครศรีอยุธยา ขยายบริการรองรับความต้องการของประชาชนที่เพิ่มขึ้น ลดความแออัด ประชาชนเข้าถึงบริการด้านการแพทย์ที่ทันสมัย คาดก่อสร้างแล้วเสร็จพร้อมให้บริการได้ในปี 2568
วันนี้ (27 สิงหาคม 2566) ที่โรงพยาบาลเสนา อําเภอเสนา จังหวัดพระนครศรีอยุธยา นายแพทย์โอกาส การย์กวินพงศ์ ปลัดกระทรวงสาธารณสุข เป็นประธานในพิธีวางศิลาฤกษ์อาคารอาคารผู้ป่วยนอก ผ่าตัด LAB และอํานวยการ โดยมีพระเทพมงคลโสภณ เจ้าคณะภาค 17-18 ธรรมยุต วัดเสนาสนาราม พระครูสมบูรณ์จริยธรรม (หลวงพ่อแม้น) เจ้าอาวาสวัดหน้าต่างนอก เป็นประธานฝ่ายสงฆ์ พร้อมด้วย นายแพทย์เกียรติภูมิ วงศ์รจิต คณะที่ปรึกษารองนายกรัฐมนตรี นายนิวัฒน์ รุ่งสาคร ผู้ว่าราชการจังหวัดพระนครศรีอยุธยา หัวหน้าส่วนราชการ ผู้บริหาร เจ้าหน้าที่ และประชาชน ร่วมพิธี พร้อมกันนี้ได้เยี่ยมให้กําลังใจเจ้าหน้าที่ที่ปฏิบัติงาน และติดตามการดําเนินงานด้านการแพทย์และสาธารณสุขของโรงพยาบาลเสนาด้วย
นายแพทย์โอภาส กล่าวว่า กระทรวงสาธารณสุข มีนโยบายให้ทุกโรงพยาบาลพัฒนาศักยภาพ ยกระดับบริการให้สามารถตอบสนองความต้องการและเกิดประโยชน์กับประชาชนมากที่สุด สําหรับโรงพยาบาลเสนาเป็นโรงพยาบาลทั่วไปที่รองรับการบริการประชาชนในอําเภอเสนาและใกล้เคียง ได้แก่ อําเภอผักไห่ อําเภอบางบาล อําเภอบางซ้าย อําเภอบางไทร อําเภอลาดบัวหลวง รวมทั้งบางส่วนของอําเภอบางปลาม้า จังหวัดสุพรรณบุรี กระทรวงสาธารณสุขจึงจัดสรรงบประมาณ จํานวน192 ล้านบาท ในการก่อสร้างอาคารผู้ป่วยนอกฯ ทดแทนอาคารหลังเดิม ที่มีอายุการใช้งานมากกว่า 40 ปี และมีพื้นที่จํากัด ไม่สามารถปรับปรุงโครงสร้างได้ เพื่อให้สามารถรองรับความต้องการบริการของประชาชนที่เพิ่มขึ้น ช่วยลดความแออัดของโรงพยาบาล ประชาชนได้เข้าถึงบริการทางการแพทย์ที่ทันสมัยและสะดวกยิ่งขึ้น
ด้าน แพทย์หญิงชนิญญา พัฒนศักดิ์ภิญโญ ผู้อํานวยการโรงพยาบาลเสนา กล่าวว่า อาคารผู้ป่วยนอก ผ่าตัดLAB และอํานวยการ เป็นอาคารคอนกรีตเสริมเหล็ก 5 ชั้น โครงสร้างอาคารต้านแผ่นดินไหว ชั้นที่ 1 เป็นห้องตรวจโรค ห้องตรวจสอบสิทธิ์ ห้องบัตร ห้องเอกซเรย์ ห้องประชาสัมพันธ์ ห้องจ่ายยา, ชั้นลอย (1A) เป็นห้อง LAB และอํานวยการ, ชั้นที่ 2 เป็นห้องไตเทียม หอผู้ป่วยหนัก (ICU) ชั้นที่ 3 ห้องตรวจพิเศษ (หู คอ จมูก ตา เลเซอร์ตา) ห้องตรวจการได้ยิน ห้องตรวจสูติกรรม, ชั้นที่ 4 ห้องผ่าตัด และชั้นที่ 5 เป็นหอผู้ป่วยสามัญ คาดจะก่อสร้างแล้วเสร็จให้บริการประชาชนได้ในปี 2568
***************************** 27 สิงหาคม 2566
รัฐบาลไทย-ข่าวทำเนียบรัฐบาล- รองโฆษกฯ “ไตรศุลี”เผยเกณฑ์ใหม่มาตรการภาษีเพื่อสนับสนุนการศึกษา ความครอบคลุมสถานศึกษาที่ได้รับบริจาคมากขึ้น หักลดหย่อนภาษีได้ 2 เท่าและต้องบริจาคผ่านระบบ e-Donation
วันอาทิตย์ที่ 27 สิงหาคม 2566
27/08/2566
รองโฆษกฯ “ไตรศุลี”เผยเกณฑ์ใหม่มาตรการภาษีเพื่อสนับสนุนการศึกษา ความครอบคลุมสถานศึกษาที่ได้รับบริจาคมากขึ้น หักลดหย่อนภาษีได้ 2 เท่าและต้องบริจาคผ่านระบบ e-Donation
รองโฆษกฯ “ไตรศุลี”เผยเกณฑ์ใหม่มาตรการภาษีเพื่อสนับสนุนการศึกษา ความครอบคลุมสถานศึกษาที่ได้รับบริจาคมากขึ้น หักลดหย่อนภาษีได้ 2 เท่าและต้องบริจาคผ่านระบบ e-Donation ของสรรพกรเท่านั้น
วันที่ 27 สิงหาคม 2566 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ปัจจุบันมาตรการภาษีเพื่อสนับสนุนการศึกษาฉบับใหม่ได้มีผลบังคับแล้ว เป็นไปตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 768) พ.ศ. 2566 ซึ่งได้มีการปรับปรุงเกณฑ์การบริจาคให้เกิดความครอบคลุม และลดความเหลื่อมล้ําในการได้รับบริจาคของสถานศึกษาแต่ละประเภท
ทั้งนี้ ตามมาตรการภาษีฯ กําหนดสิทธิประโยชน์ทางภาษีแก่บุคคลธรรมดาที่บริจาคเงิน, บริษัทหรือห้างหุ้นส่วนนิติบุคคล ที่บริจาคเงินหรือทรัพย์สิน ให้แก่สถานศึกษา 5 ประเภท ได้แก่ 1) สถานศึกษาของรัฐ 2) โรงเรียนเอกชน แต่ไม่รวมถึงโรงเรียนนอกระบบ 3) สถาบันอุดมศึกษาเอกชน
4) สถานศึกษาที่ตั้งขึ้นในประเทศไทยตามสนธิสัญญาหรือความตกลงระหว่างรัฐบาลไทยกับทบวงการชํานัญพิเศษแห่งสหประชาชาติ ได้แก่ สถาบันเทคโนโลยีแห่งเอเชีย (AIT) และ 5) สถาบันอุดมศึกษา ซึ่งคณะกรรมการพัฒนาการจัดการศึกษาโดยสถาบันการศึกษาที่มีศักยภาพสูงจากต่างประเทศอนุมัติ โดยความเห็นชอบของคณะรัฐมนตรีฯ ได้แก่ มหาวิทยาลัยซีเอ็มเคแอล (CMKL) และมหาวิทยาลัยอมตะ
“มาตรการภาษีฯ ฉบับใหม่ปรับปรุงจากเกณฑ์เดิม โดยได้เพิ่มสถาบันอุดมศึกษาซึ่งคณะกรรมการพัฒนาการจัดการศึกษาโดยสถาบันการศึกษาที่มีศักยภาพสูงจากต่างประเทศอนุมัติ โดยความเห็นชอบของ ครม. ให้เป็นสถานศึกษาที่ได้รับบริจาค ที่ผู้บริจาคจะได้รับสิทธิประโยชน์ทางภาษีด้วย ซึ่งทําให้เกิดความครอบคลุม สถานศึกษาได้รับการสนับสนุน เกิดการพัฒนาเทคโนยี นวัตกรรมตามมา และช่วยลดภาระด้านงบประมาณภาครัฐได้อีกทางหนึ่งด้วย” น.ส.ไตรศุลี กล่าว
น.ส.ไตรศุลี กล่าวว่า ตามมาตรการภาษีฯ นี้ยังได้กําหนดว่าการบริจาคสนับสนุนการศึกษาที่จะได้รับสิทธิประโยชน์ทางภาษีจะต้องเป็นการบริจาคผ่านระบบอิเล็กทรอนิกส์ (e-Donation) ของกรมสรรพากรเท่านั้น เพื่อเป็นการสนับสนุนให้สถานศึกษาทุกแห่งใช้ระบบ e-Donation และเป็นการอํานวยความสะดวกให้แก่ผู้บริจาค
ทั้งนี้ มาตรการภาษีฯ นี้มีผลสําหรับการบริจาคที่เกิดขึ้นระหว่างวันที่ 1 ม.ค. 2565 - 31 ธ.ค. 2567 โดยสิทธิประโยชน์ที่จะได้รับนั้น กรณีบุคคลธรรมดาสามารถนําเงินมาหักเป็นค่าลดหย่อนได้ 2 เท่าของจํานวนเงินที่บริจาค แต่จะไม่เกินร้อยละ 10 ของเงินได้พึงประเมินหลังจากหักค่าใช้จ่ายและหักค่าลดหย่อนอื่นๆ ส่วนกรณีบริษัทหรือห้างหุ้นส่วนนิติบุคคลสามารถนําเงินหรือทรัพย์สินมาหักเป็นรายจ่ายได้ 2 เท่าของรายจ่ายที่บริจาคแต่จะไม่เกินร้อยละ 10 ของกําไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์และรายจ่ายเพื่อการศึกษาหรือเพื่อการกีฬา
พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 768) พ.ศ. 2566 ฉบับเต็ม : https://citly.me/8wbso
รัฐบาลไทย-ข่าวทำเนียบรัฐบาล-กรมทางหลวง ติดตั้งสะพานเบลี่ย์บนทางหลวงหมายเลข 105  ตอน แม่สลิดหลวง - แม่เงา จ.ตาก เพื่ออำนวยความสะดวกและบรรเทาความเดือดร้อนให้แก่ประชาชน
วันศุกร์ที่ 11 สิงหาคม 2566
กรมทางหลวง ติดตั้งสะพานเบลี่ย์บนทางหลวงหมายเลข 105  ตอน แม่สลิดหลวง - แม่เงา จ.ตาก เพื่ออํานวยความสะดวกและบรรเทาความเดือดร้อนให้แก่ประชาชน
....
วันนี้ (11 ส.ค. 66) กรมทางหลวง (ทล.) กระทรวงคมนาคม โดยแขวงทางหลวงตากที่ 2 (แม่สอด) เปิดเผยว่า จากสถานการณ์ฝนตกหนักติดต่อกันหลายวันส่งผลให้ทางหลวงหมายเลข 105 ตอน แม่สลิดหลวง - แม่เงา ช่วง กม.139+000 - กม.139+100 ในพื้นที่ อ.ท่าสองยาง จ.ตาก เกิดการทรุดตัว แตกร้าว และมีดินสไลด์ ทําให้รถไม่สามารถผ่านได้ อีกทั้งทางหลวงสายดังกล่าวเป็นเส้นทางยุทธศาสตร์การค้าชายแดนเชื่อมประเทศไทย - เมียนมาร์ ศูนย์สร้างและบูรณะสะพานที่ 1 (พิจิตร) จึงได้บูรณาการร่วมกับแขวงทางหลวงตากที่ 2 (แม่สอด) และหมวดทางหลวงท่าสองยาง ซึ่งมีความพร้อมทั้งบุคลากร เครื่องมือ และเครื่องจักร ร่วมกันดําเนินการเข้าพื้นที่สํารวจความเสียหายและดําเนินการติดตั้งสะพานเบลี่ย์ (สะพานเหล็กชั่วคราว) ความยาวประมาณ 42 เมตร รวมงานคันทางเชิงลาดคอสะพานเหล็กชั่วคราว ยาวประมาณ 80 เมตร และงานตัดแต่งลาดเชิงเขา ความยาวประมาณ 80 เมตร เพื่อป้องกันการเกิดดินสไลด์ในบริเวณเดิมซ้ําอีก พร้อมทั้งติดตั้งอุปกรณ์อํานวยความสะดวกและความปลอดภัย เสร็จเรียบร้อย ประชาชนสามารถสัญจรไปมาได้แล้ว
ทล. ขอความร่วมมือผู้ใช้ทางห้ามรถทุกชนิดที่มีน้ําหนักเกิน 12 ตัน ขับผ่าน และขอให้ขับขี่ด้วยความระมัดระวัง ปฏิบัติตามป้ายเตือน ป้ายแนะนํา และคําแนะนําของเจ้าหน้าที่อย่างเคร่งครัด หากต้องการสอบถามข้อมูลเพิ่มเติมสามารถติดต่อได้ที่สายด่วน ทล. โทร. 1586 (โทรฟรี 24 ชม.)
รัฐบาลไทย-ข่าวทำเนียบรัฐบาล-พม. จัดกิจกรรมจิตอาสา เพื่อถวายเป็นพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
วันศุกร์ที่ 11 สิงหาคม 2566
พม. จัดกิจกรรมจิตอาสา เพื่อถวายเป็นพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
พม. จัดกิจกรรมจิตอาสา เพื่อถวายเป็นพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
วันนี้ (11 ส.ค. 66) เวลา 09.00 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดกิจกรรมจิตอาสา "การทําความสะอาดพื้นที่บริเวณโดยรอบอาคารที่ทําการกระทรวง พม." เพื่อถวายเป็นพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และวันแม่แห่งชาติ วันที่ 12 สิงหาคม 2566 โดยมีคณะผู้บริหาร ข้าราชการ และเจ้าหน้าที่กระทรวง พม. เข้าร่วมกิจกรรมจิตอาสา อีกทั้งนางวัชราพร ศิริวชิราภรณ์ เจ้าหน้าที่งานรักษาความสะอาดอาวุโส สํานักงานเขตป้อมปราบศัตรูพ่าย พร้อมเจ้าหน้าที่ร่วมทําความสะอาด ณ กระทรวงการพัฒนาสังคมและความมั่นคงของมนุษย์ สะพานขาว กทม.
นายอนุกูล กล่าวว่า ด้วยวันที่ 12 สิงหาคม 2566 เป็นวันคล้ายวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และเป็นวันแม่แห่งชาติ ทั้งนี้ เพื่อเป็นการถวายความจงรักภักดี และสํานึกในพระมหากรุณาธิคุณ ทั้งนี้ กระทรวงการพัฒนาสังคมและความมั่นคงของมนุษย์ (พม.) โดยสํานักงานปลัดกระทรวง พม. จึงได้จัดกิจกรรมจิตอาสา "การทําความสะอาดพื้นที่บริเวณโดยรอบอาคารที่ทําการกระทรวง พม." เพื่อถวายเป็นพระราชกุศล
นายอนุกูล กล่าวเพิ่มเติมว่า กิจกรรมครั้งนี้ เป็นการทําจิตอาสาอย่างพร้อมเพรียงกันของคณะผู้บริหาร ข้าราชการ และเจ้าหน้าที่สํานักงานปลัดกระทรวง พม. ซึ่งทุกคนนับเป็นผู้ที่มีความเสียสละ อุทิศตน อาสางาน เอื้ออาทร อํานวยประโยชน์สุข เพื่อสังคมส่วนรวม ด้วยความสมัครสมานสามัคคี ร่วมกันบําเพ็ญกิจกรรมสาธารณประโยชน์ทําความสะอาด และปรับปรุงภูมิทัศน์พื้นที่บริเวณโดยรอบที่ทําการกระทรวง พม. ให้เกิดสวยงาม สะอาด และเป็นระเบียบเรียบร้อย รวมถึงเป็นการสร้างความสัมพันธ์อันดีระหว่างองค์กรภาครัฐและชุมชนบริเวณโดยรอบอีกด้วย
#ช่วย24ชั่วโมง #พม24ชม #ข่าวพม #esshelpme
รัฐบาลไทย-ข่าวทำเนียบรัฐบาล-​นายเศรษฐเกียรติฯ เข้าร่วมประชุมคณะกรรมการที่ปรึกษาผู้ทรงคุณวุฒิฝนหลวง ครั้งที่ 2/2566
วันศุกร์ที่ 11 สิงหาคม 2566
​นายเศรษฐเกียรติฯ เข้าร่วมประชุมคณะกรรมการที่ปรึกษาผู้ทรงคุณวุฒิฝนหลวง ครั้งที่ 2/2566
​นายเศรษฐเกียรติฯ เข้าร่วมประชุมคณะกรรมการที่ปรึกษาผู้ทรงคุณวุฒิฝนหลวง ครั้งที่ 2/2566
นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ ให้เป็นผู้แทนเข้าร่วมประชุมคณะกรรมการที่ปรึกษาผู้ทรงคุณวุฒิฝนหลวง ครั้งที่ 2/2566 โดยมีพลอากาศเอกชลิต พุกผาสุข องคมนตรี เป็นประธาน และนายจรัลธาดา กรรณสูต องคมนตรี เข้าร่วมประชุม พร้อมด้วยคณะกรรมการฯ ที่ปรึกษาผู้ทรงคุณวุฒิฝนหลวง เข้าร่วม ณ ห้องประชุมเทวกุล ชั้น 6 กรมฝนหลวงและการบินเกษตร
สําหรับการประชุมดังกล่าว มีวัตถุประสงค์เพื่อรับทราบข้อมูลสภาพอากาศและการพยากรณ์อากาศ โดยมีปริมาณฝนทั้งประเทศ ต่ํากว่าค่าปกติ 19% (ค่าปกติ 828.7 มม.) ปริมาณฝน 673.3 มม.(ฝนหายไป 155.4 มม.) การบริหารจัดการน้ําในพื้นที่เขตชลประทานช่วงปลายฤดูฝน ปี 2566 มีปริมาณน้ําเก็บกักในอ่างเก็บน้ําขนาดใหญ่ 37,580 ล้าน ลบ.ม. น้อยกว่าปีที่แล้ว 2,711 ล้าน ลบ.ม. ปริมาณน้ําใช้การทั้งประเทศ 16,299 ล้าน ลบ.ม. น้อยกว่าปีที่แล้ว 3,013 ล้าน ลบ.ม. ผลการปฏิบัติการฝนหลวง เพื่อแก้ปัญหาภัยแล้งและภัยพิบัติ ประจําปี 2566 ตั้งหน่วยปฏิบัติการฝนหลวงทั้งสิ้น 18 หน่วย ขึ้นปฏิบัติการฝนหลวงรวม 140 วัน วันฝนตกจากการปฏิบัติการ คิดเป็นร้อยละ 86.4 พื้นที่ได้รับประโยชน์จากการปฏิบัติการฝนหลวง 176.38 ล้านไร่ โครงการโปรยเมล็ดพันธุ์พืช สร้างผืนป่า เสริมความชื้น เพิ่มโอกาสการทําฝน ได้รับการสนับสนุนเมล็ดพันธุ์จากกรมป่าไม้ จํานวน 12 ชนิด รวม 800 กิโลกรัม กิจกรรมการปั้นดินหุ้มเมล็ดพันธุ์ และการโปรยเมล็ดพันธุ์พืชทางอากาศในพื้นที่อุทยานแห่งชาติและเขตรักษาพันธุ์สัตว์ป่าทั่วประเทศ รวม 8 แห่ง
นอกจากนี้ ที่ประชุมยังรับทราบความก้าวหน้าการดําเนินงานด้านวิจัย โครงการที่ดําเนินการเสร็จสิ้นแล้ว ได้แก่ โครงการวิจัยและพัฒนาการประยุกต์ใช้เทคโนโลยีการพ่นสารจากพื้นสู่ก้อนเมฆ โครงการวิจัยและพัฒนาเครื่องบินเป้าอากาศไร้นักบิน เพื่อสนับสนุนการปฏิบัติการฝนหลวงเมฆอุ่น โครงการวิจัยและพัฒนาจรวดดัดแปรสภาพอากาศ และโครงการการใช้สารฝนหลวงทางเลือกสําหรับการปฏิบัติการฝนหลวง เพื่อขยายผลการใช้สารฝนหลวงทางเลือกในการปฏิบัติการฝนหลวง อยู่ระหว่างดําเนินงานวิจัย
ทั้งนี้ คณะกรรมการฯ เห็นชอบการบูรณาการความร่วมมือของกรมฝนหลวงและการบินเกษตร กับกองทัพบก โดยให้เสนอผู้แทนจากกองทัพบกร่วมเป็นคณะกรรมการที่ปรึกษาผู้ทรงคุณวุฒิฝนหลวง ทั้งนี้กรมฝนหลวงและการบินเกษตร จะดําเนินการเสนอคณะรัฐมนตรีเพื่อให้ความเห็นชอบต่อไป
รัฐบาลไทย-ข่าวทำเนียบรัฐบาล-12 สิงหาคมนี้ บขส. มอบส่วนลดค่าโดยสารให้ลูกค้าสมาชิก บขส. Card “99 บาท” เฉพาะจองออนไลน์เท่านั้น พร้อมกำชับทุกฝ่ายอำนวยความสะดวกประชาชนเดินทางในช่วงวันหยุด 12 - 14  สิงหาคมนี้
วันศุกร์ที่ 11 สิงหาคม 2566
12 สิงหาคมนี้ บขส. มอบส่วนลดค่าโดยสารให้ลูกค้าสมาชิก บขส. Card “99 บาท” เฉพาะจองออนไลน์เท่านั้น พร้อมกําชับทุกฝ่ายอํานวยความสะดวกประชาชนเดินทางในช่วงวันหยุด 12 - 14  สิงหาคมนี้
....
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จํากัด (บขส.) กระทรวงคมนาคม เปิดเผยว่า ได้มอบหมายให้ฝ่ายธุรกิจเดินรถ และฝ่ายบริหารการเดินรถ เตรียมความพร้อมของพนักงาน รถโดยสาร สถานีขนส่งผู้โดยสาร ให้พร้อมบริการประชาชนเดินทางและท่องเที่ยว ในช่วงวันหยุด 12 - 14 สิงหาคม 2566 (วันแม่แห่งชาติ) เพื่อให้ประชาชนได้รับการอํานวยความสะดวก ด้วยความรวดเร็ว และปลอดภัย มีรถโดยสารให้บริการเพียงพอกับความต้องการเดินทาง โดย บขส. พร้อมให้บริการเดินรถในเส้นทางต่าง ๆ รวม 68 เส้นทาง ประกอบด้วย ภาคตะวันออกเฉียงเหนือและภาคตะวันออก จํานวน 26 เส้นทาง 56 เที่ยววิ่ง ภาคเหนือ จํานวน 18 เส้นทาง 60 เที่ยววิ่ง และภาคใต้ จํานวน 24 เส้นทาง 43 เที่ยววิ่ง ผู้โดยสารสามารถสอบถามข้อมูลการเดินทางเพิ่มเติมได้ที่ บขส. Call Center 1490 ตลอด 24 ชั่วโมง
นอกจากนี้ ในวันที่ 12 สิงหาคมนี้ ซึ่งเป็นวันแม่แห่งชาติ บขส. ขอมอบส่วนลดค่าโดยสาร 99 บาท (ไม่รวมค่าธรรมเนียม) ให้ลูกค้าสมาชิก บขส. Card ที่จองตั๋วช่องทางออนไลน์ ผ่านช่องทางออนไลน์ Application : E-ticket Website บขส. : https://tcl99web.transport.co.th ในเส้นทางที่มีราคาค่าโดยสารตั้งแต่ 500 บาท ขึ้นไป ตั๋วโดยสารสามารถใช้เดินทางได้ตั้งแต่วันที่ 12 - 31 สิงหาคม 2566 และรับคะแนนสะสมเพิ่มคูณสองเมื่อจองตั๋ว บขส. ตั้งแต่วันนี้ - 16 สิงหาคม 2566
กรรมการผู้จัดการใหญ่ บขส. กล่าวเพิ่มเติมว่า เนื่องจากในระยะนี้หลายพื้นที่ในประเทศไทย โดยเฉพาะภาคเหนือและภาคตะวันออกเฉียงเหนือตอนบน มีฝนตกหนักมาก จึงได้กําชับให้พนักงานขับรถเพิ่มความระมัดระวังในการขับขี่ ใช้ความเร็วในการขับรถไม่เกิน 90 กิโลเมตรต่อชั่วโมง เมื่อเจอฝนตกหนัก สภาพถนนเปียก หรือมีน้ําท่วมขัง ให้ใช้ความเร็วลดลง รวมทั้งให้ตรวจสอบสภาพความพร้อมของรถ เช่น สภาพยาง ก้านปัดน้ําฝน ไฟหน้า - หลัง ระบบเบรก เป็นพิเศษให้พร้อมใช้งาน เพื่อป้องกันอุบัติเหตุบนท้องถนน และสร้างความมั่นใจให้ผู้โดยสารด้วย
รัฐบาลไทย-ข่าวทำเนียบรัฐบาล-รองปลัด กษ. ‘เศรษฐเกียรติ’ หารือ JAEC ยกระดับการฝึกงานผู้นำเยาวชนเกษตรไทยในญี่ปุ่น
วันพฤหัสบดีที่ 10 สิงหาคม 2566
รองปลัด กษ. ‘เศรษฐเกียรติ’ หารือ JAEC ยกระดับการฝึกงานผู้นําเยาวชนเกษตรไทยในญี่ปุ่น
รองปลัด กษ. ‘เศรษฐเกียรติ’ หารือ JAEC ยกระดับการฝึกงานผู้นําเยาวชนเกษตรไทยในญี่ปุ่น
เมื่อวันที่ 9 สิงหาคม 2566 เวลา 10.00 น. (ตามเวลาท้องถิ่น) นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ และคณะเจ้าหน้าที่ฝ่ายไทยที่เกี่ยวข้อง เข้าร่วมการประชุมหารือแนวทางการพัฒนาโครงการฝึกงานแในประเทศญี่ปุ่น โดยมีนายทาคาชิ โยชิคาวะ (Mr.Takashi Yoshikawa) ผู้อํานวยการบริหารสภาการแลกเปลี่ยนด้านการเกษตรแห่งประเทศญี่ปุ่น (The Japan Agricultural Exchange Council: JAEC) และคณะ ณ สํานักงาน JAEC กรุงโตเกียว ประเทศญี่ปุ่น และผ่านการประชุมระบบออนไลน์
รองปลัดกระทรวงเกษตรและสหกรณ์ กล่าวว่า โครงการดังกล่าวมีความสําคัญกับไทยเป็นอย่างมาก โดยตั้งแต่ปี 2526 เป็นต้นมา มีผู้นําเยาวชนเกษตรไทยที่เข้าร่วมโครงการนี้มาแล้ว 41 รุ่น จํานวนผู้นําเยาวชนเกษตรเข้าร่วมมากกว่า 679 คน ซึ่งปัจจุบันมีความจําเป็นต้องพลิกโฉมโครงการให้สอดคล้องกับสถานการณ์ปัจจุบันและมีความเข้มข้นมากยิ่งขึ้น ตั้งแต่ระบบการคัดเลือกเยาวชนเกษตร การอบรมเตรียมความพร้อม การประเมินศักยภาพ และการแลกเปลี่ยนข้อมูลระหว่างเยาวชนเกษตรของไทยและครอบครัวของญี่ปุ่น พร้อมทั้งผลักดันให้ขยายช่วงอายุของเยาวชนเกษตรไทยที่สนใจเข้าร่วมโครงการ เพื่อเป็นการเพิ่มโอกาสให้แก่เยาวชนเกษตรของไทยที่มีประสิทธิภาพและความสามารถสูงได้มาฝึกงานในประเทศญี่ปุ่นอย่างจริงจัง ทั้งนี้ ทั้งสองฝ่ายเห็นควรให้มีการเสริมสร้างและยกระดับการดําเนินการของเยาวชนเกษตรไทยทุกรุ่น โดยจะส่งเสริมให้มีการจับคู่ธุรกิจ (Business matching) ระหว่างผู้นําเยาวชนเกษตรไทยที่จบการอบรมจากโครงการฯ แล้วนําเอาความรู้ไปผลิตสินค้าเกษตรคุณภาพสูง เพื่อจําหน่ายให้กับบริษัทผู้ผลิตอาหารของญี่ปุ่นที่ตั้งอยู่ในประเทศไทย
จากนั้น รองปลัดกระทรวงเกษตรฯ ได้ลงพื้นที่ตรวจติดตามการปฏิบัติงาน รวมทั้งให้โอวาทแก่ผู้นําเยาวชนเกษตรไทย ได้แก่ นางสาวภัณฑิรา มุศิริ ซึ่งอยู่ระหว่างการปฏิบัติงาน ณ บ้านของนายยูอิจิ ฮะโตริ (Yuichi Hatori) ในจังหวัดไซตะมะ ประเทศญี่ปุ่น ทั้งนี้ นายเศรษฐเกียรติ ได้ให้คําปรึกษา คําแนะนํา และสร้างขวัญกําลังใจให้แก่ผู้นําเยาวชนเกษตรไทย พร้อมเน้นย้ําให้มีความตั้งใจในการปฏิบัติงาน และเก็บเกี่ยวประสบการณ์เพื่อนําไปประยุกต์ใช้กับการทําการเกษตรในประเทศไทยต่อไป
รัฐบาลไทย-ข่าวทำเนียบรัฐบาล-รองปลัดพีรพันธ์ เป็นประธานคณะกรรมการตัดสินการประกวด Mini เลิศรัฐ และการประกวดสร้างนวัตกรรมการปรับปรุงการทำงานระดับบุคคลของ สป.กษ. มุ่งพัฒนาองค์กรสู่ Digital Office
วันศุกร์ที่ 11 สิงหาคม 2566
รองปลัดพีรพันธ์ เป็นประธานคณะกรรมการตัดสินการประกวด Mini เลิศรัฐ และการประกวดสร้างนวัตกรรมการปรับปรุงการทํางานระดับบุคคลของ สป.กษ. มุ่งพัฒนาองค์กรสู่ Digital Office
รองปลัดพีรพันธ์ เป็นประธานคณะกรรมการตัดสินการประกวด Mini เลิศรัฐ และการประกวดสร้างนวัตกรรมการปรับปรุงการทํางานระดับบุคคลของ สป.กษ. มุ่งพัฒนาองค์กรสู่ Digital Office
นายพีรพันธ์ คอทอง รองปลัดกระทรวงเกษตรและสหกรณ์ เป็นประธานการประชุมคณะกรรมการตัดสินการประกวด Mini เลิศรัฐของสํานักงานปลัดกระทรวงเกษตรและสหกรณ์ และการประกวดการสร้างนวัตกรรมการปรับปรุงการทํางานระดับบุคคลของสํานักงานปลัดกระทรวงเกษตรและสหกรณ์ ณ ห้องประชุมกระทรวงเกษตรและสหกรณ์ เพื่อส่งเสริมและพัฒนางานหน่วยงานส่วนกลางและส่วนภูมิภาคให้เกิดการสร้างสรรค์ผลงานเป็นเชิงประจักษ์ สามารถเป็นต้นแบบที่ดีในการสร้างขีดความสามารถในการแข่งขันให้แก่หน่วยงานอื่น ๆ ได้
​    สําหรับโครงการประกวด Mini เลิศรัฐของสํานักงานปลัดกระทรวงเกษตรและสหกรณ์ พ.ศ. 2566 ได้แบ่งการประกวดเป็น 2 มิติสําคัญ ได้แก่ 1) การพัฒนาการบริการ และ 2) สัมฤทธิผลประชาชนมีส่วนร่วม เพื่อส่งเสริมและพัฒนางานบริการส่วนแผนงาน/โครงการของสํานักงานปลัดฯ ให้มีประสิทธิภาพตอบโจทย์แก่ประชาชน รวมถึงสะท้อนผลลัพธ์ของการดําเนินงานสอดคล้องกับการพัฒนาที่ยั่งยืน (Sustainable Development Goals : SDGs) โดยสํานักงานเกษตรและสหกรณ์จังหวัดจันทบุรี ส่งผลงานประเภทรางวัลบริการภาครัฐ : พัฒนาการบริการ ภายใต้ชื่อ "ระบบขึ้นทะเบียนนักคัด นักตัดทุเรียนออนไลน์" ซึ่งสามารถช่วยให้นักคัด นักตัดทุเรียนในพื้นที่จังหวัดจันทบุรีอยู่ในฐานระบบ และสามารถรับการสนับสนุนจากภาครัฐ เช่น การอบรม การรับข้อมูลข่าวสาร และผู้ประกอบการสามารถค้นหานักคัด นักตัดที่มีคุณภาพได้ในระบบ รวมถึงสร้างรายได้ให้กับเกษตรกร และสํานักงานเกษตรและสหกรณ์จังหวัดหนองบัวลําภู ส่งผลงานประเภทรางวัลการบริหารราชการแบบมีส่วนร่วม : สัมฤทธิผลประชาชนมีส่วนร่วม ภายใต้ชื่อ "ลด เสริม เพิ่ม เพื่อยกระดับรายได้เกษตรแปลงใหญ่ (อ้อย) กลุ่มโนนเมือง อําเภอนากลาง จังหวัดหนองบัวลําภู ด้วยการวิเคราะห์ห่วงโซ่คุณค่า" ซึ่งสามารถลดต้นทุนการผลิต จาก 12,800 บาท/ ไร่ เป็น 9,720 บาท/ไร่ ผลผลิตเพิ่มขึ้น 36% จาก 10,512.24 กิโลกรัม/ไร่ เป็น 14,300 กิโลกรัม / ไร่ เกษตรกรมีรายได้เพิ่มขึ้น 24.7% จาก 250,000 บาท เป็น 311,800 บาท จากการแปรรูปสินค้าให้มีมูลค่าเพิ่ม เน้นผลิตสินค้าที่ตรงตามความต้องการของลูกค้า และผลักดันช่องทางการจําหน่ายทางออนไลน์ให้มากขึ้น
​    ในส่วนโครงการประกวดการสร้างนวัตกรรมการปรับปรุงการทํางานระดับบุคคลของสํานักงานปลัดกระทรวงเกษตรและสหกรณ์ มีหน่วยงานภายใต้สังกัดส่งโครงการเข้าร่วมประกวด จํานวน 11 โครงการ อาทิ FAF’ Project ระบบติดตามโครงการที่ได้รับอนุมัติเงินกองทุนสงเคราะห์เกษตรกร ระบบสํานักงานดิจิทัลสํานักงานปลัดกระทรวงเกษตรและสหกรณ์ (OPSMOAC Digital Office) ระบบขึ้นทะเบียนนักคัด นักตัดทุเรียนออนไลน์ ระบบสารสนเทศเพื่อการพลิตสินค้าพืชผักมาตรฐานปลอดภัย/อินทรีย์ เป็นต้น โดยรองปลัดกระทรวงเกษตรและสหกรณ์ ให้ความเห็นว่า ควรนําข้อมูลโครงการต่าง ๆ ไปเผยแพร่ต่อเจ้าหน้าที่ในสังกัด เพื่อเป็นประโยชน์ต่อบุคลากร และพัฒนาองค์กรให้เป็น Digital Office ต่อไป
รัฐบาลไทย-ข่าวทำเนียบรัฐบาล-กระทรวงยุติธรรม ประชุมคณะทํางานจัดโครงการ “องค์ความรู้และประสบการณ์จากรุ่นสู่รุ่น ก้าวสู่องค์กรแห่งความสุข” ประจําปี พ.ศ. ๒๕๖๖
วันศุกร์ที่ 11 สิงหาคม 2566
11/08/2566
กระทรวงยุติธรรม ประชุมคณะทํางานจัดโครงการ “องค์ความรู้และประสบการณ์จากรุ่นสู่รุ่น ก้าวสู่องค์กรแห่งความสุข” ประจําปี พ.ศ. ๒๕๖๖
กระทรวงยุติธรรม ประชุมคณะทํางานจัดโครงการ “องค์ความรู้และประสบการณ์จากรุ่นสู่รุ่น ก้าวสู่องค์กรแห่งความสุข” ประจําปี พ.ศ. ๒๕๖๖
ในวันศุกร์ที่ ๑๑ สิงหาคม ๒๕๖๖ เวลา ๑๓.๓๐ น. นายสํารวม บุญเสริม ผู้ช่วยปลัดกระทรวงยุติธรรม เป็นประธานการประชุมคณะทํางานจัดโครงการ “องค์ความรู้และประสบการณ์จากรุ่นสู่รุ่น ก้าวสู่องค์กรแห่งความสุข” ประจําปี พ.ศ. ๒๕๖๖ (Knowledge and Experience to Happiness 2023) ครั้งที่ ๑/๒๕๖๖ โดยมีผู้แทนหน่วยงานในสังกัดกระทรวงยุติธรรม และเจ้าหน้าที่ที่เกี่ยวข้อง เข้าร่วมฯ ณ ห้องประชุม ๑๐-๐๑ อาคารกระทรวงยุติธรรม
โดยที่ประชุมได้รับทราบคําสั่งแต่งตั้งคณะทํางานจัดโครงการ “องค์ความรู้และประสบการณ์จากรุ่นสู่รุ่น ก้าวสู่องค์กรแห่งความสุข” ประจําปี พ.ศ. ๒๕๖๖ (Knowledge and Experience to Happiness 2023) และข้อมูลผู้เกษียณอายุราชการ ประจําปี พ.ศ. ๒๕๖๖ ของหน่วยงานในสังกัดกระทรวงยุติธรรม นอกจากนี้ ที่ประชุมได้ร่วมพิจารณากําหนดรูปแบบกิจกรรมที่จะจัดขึ้นในวันศุกร์ที่ ๘ กันยายน ๒๕๖๖ รวมทั้งจํานวนผู้เข้าร่วมโครงการฯ การจัดทําวิดีทัศน์ การมอบหมายหน้าที่และความรับผิดชอบ เพื่อให้การจัดกิจกรรมเป็นไปด้วยความเรียบร้อยและเป็นไปตามวัตถุประสงค์ที่กําหนดไว้
รัฐบาลไทย-ข่าวทำเนียบรัฐบาล-หัวหน้าผู้ตรวจฯ วิษณุ นั่งหัวโต๊ะหารือแนวทางการขับเคลื่อนบทบาทภารกิจและโครงสร้างการแบ่งส่วนราชการภายใน สปอ.
วันศุกร์ที่ 11 สิงหาคม 2566
11/08/2566
หัวหน้าผู้ตรวจฯ วิษณุ นั่งหัวโต๊ะหารือแนวทางการขับเคลื่อนบทบาทภารกิจและโครงสร้างการแบ่งส่วนราชการภายใน สปอ.
หัวหน้าผู้ตรวจฯ วิษณุ นั่งหัวโต๊ะหารือแนวทางการขับเคลื่อนบทบาทภารกิจและโครงสร้างการแบ่งส่วนราชการภายใน สปอ.
วันที่ 10 สิงหาคม 2566 นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม (หน.ผตร.อก.) เป็นประธานการประชุมหารือการปรับปรุงบทบาทภารกิจและโครงสร้างการแบ่งส่วนราชการภายในสํานักงานปลัดกระทรวงอุตสาหกรรม (สปอ.) โดยมีนายเดชา จาตุธนานันท์ ผู้ตรวจราชการกระทรวงอุตสาหกรรม ผู้อํานวยการกองต่างๆ ของ สปอ. และสํานักงานอุตสาหกรรมจังหวัดทั่วประเทศ ร่วมประชุม ณ ห้องประชุม อก.1 ชั้น 2 อาคาร สปอ. และผ่านระบบ Zoom Meeting
โดยกลุ่มพัฒนาระบบงาน (กพบ.) ได้กล่าวถึงแนวทางการขับเคลื่อนการปรับบทบาทภารกิจ และโครงสร้างส่วนราชการ รวมถึงกฎกระทรวงแบ่งส่วนราชการสํานักงานปลัดกระทรวงอุตสาหกรรม พ.ศ.2560 ทั้งนี้ แนวทางการแบ่งส่วนราชการภายในหน่วยงานระดับกรม สามารถดําเนินการแบ่งได้เป็น 2 กรณี คือ กรณีที่ 1 การมอบอํานาจการแบ่งส่วนราชการภายในกรม โดยไม่เพิ่มจํานวนกอง และกรณีที่ 2 การเสนอจัดตั้งหน่วยงานเพิ่มใหม่
หน.ผตร.อก. มีข้อเสนอให้การปรับปรุงบทบาท ภารกิจของแต่ละหน่วยงานของ สปอ. ควรนําเสนอให้ครอบคลุมมากที่สุด และวิเคราะห์ ทบทวนภารกิจของหน่วยงานให้ชัดเจน และในส่วนของนโยบาย MIND ใน 4 มิติ ควรนําไปปรับให้สอดคล้องกับอํานาจหน้าที่หรือภารกิจของ สปอ. ทั้งนี้ควรยึดหลักการปฏิบัติให้ถูกต้องตามกฎหมายเป็นสําคัญ โดยมอบหมายให้ กพบ. รวบรวมนําเสนอในการประชุมครั้งหน้า
ด้านผู้อํานวยการกองกฎหมาย ให้ข้อเสนอแนะในประเด็นการปรับบทบาทหรือโครงสร้างของ สปอ. ที่การปรับปรุงจะสอดคล้องกับกฎหมาย เช่น พ.ร.บ.ระเบียบข้าราชการพลเรือน พ.ศ. 2551 พ.ร.บ.ระเบียบบริหารราชการแผ่นดิน พ.ศ. 2534 ซึ่งต้องหารือกับหน่วยงานสํานักงานปลัดกระทรวงต่าง ๆ เพื่อนํามาเป็นแนวทางในการปรับบทบาทหรือโครงสร้างของ สปอ. ต่อไป
รัฐบาลไทย-ข่าวทำเนียบรัฐบาล-นายกฯ ชื่นชมโครงการพัฒนาพื้นยางและเฟอร์นิเจอร์อัพไซเคิล สนามกีฬาลานสเก็ตน้ำแข็ง ไอวิส อินเตอร์เนชั่นแนลฯ ต้นแบบในการนำวัสดุใช้แล้วกลับมาสร้างคุณค่า เป็นมิตรต่อสิ่งแวดล้อม
วันศุกร์ที่ 11 สิงหาคม 2566
11/08/2566
นายกฯ ชื่นชมโครงการพัฒนาพื้นยางและเฟอร์นิเจอร์อัพไซเคิล สนามกีฬาลานสเก็ตน้ําแข็ง ไอวิส อินเตอร์เนชั่นแนลฯ ต้นแบบในการนําวัสดุใช้แล้วกลับมาสร้างคุณค่า เป็นมิตรต่อสิ่งแวดล้อม
นายกฯ ชื่นชมโครงการพัฒนาพื้นยางและเฟอร์นิเจอร์อัพไซเคิล สนามกีฬาลานสเก็ตน้ําแข็ง ไอวิส อินเตอร์เนชั่นแนลฯ ต้นแบบในการนําวัสดุใช้แล้วกลับมาสร้างคุณค่า เป็นมิตรต่อสิ่งแวดล้อม สอดคล้องนโยบายรัฐบาล
นางสาวทิพานัน ศิริชนะ รองโฆษกประจําสํานักนายกรัฐมนตรี เผยว่า วันนี้ (11 สิงหาคม 2566) เวลา 13.30 น. ณ ชั้น 5 อิมพีเรียล เวิลด์ สําโรง อําเภอเมืองสมุทรปราการ จังหวัดสมุทรปราการ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีเปิดงาน “โครงการพัฒนาพื้นยางและเฟอร์นิเจอร์อัพไซเคิล สนามกีฬาลานสเก็ตน้ําแข็ง ไอวิส อินเตอร์เนชั่นแนล เทรนนิ่ง เซ็นเตอร์” โดยมีนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ดร.คงกระพัน อินทรแจ้ง ประธานเจ้าหน้าที่บริหารและกรรมการผู้จัดการใหญ่ GC ดร.สีหศักดิ์ อารีราชการันย์ นายกสมาคมกีฬาฟิกเกอร์และสปีดสเก็ตติ้งแห่งประเทศไทย และ ดร.สุวรรณา ศิลปอาชา กรรมาธิการสหพันธ์สเก็ตน้ําแข็งนานาชาติ ให้การต้อนรับ
โอกาสนี้ นายกรัฐมนตรีกล่าวแสดงความยินดีกับความสําเร็จของโครงการฯ ที่ได้รับความร่วมมือและการสนับสนุนและพัฒนาจากบริษัท พีทีที โกลบอล เคมิคอล จํากัด (มหาชน) และสมาคมกีฬาฟิกเกอร์และสปีด สเก็ตติ้งแห่งประเทศไทย ภายใต้การดูแลของการกีฬาแห่งประเทศไทย กระทรวงการท่องเที่ยวและกีฬา พร้อมกล่าวว่า ที่ผ่านมารัฐบาลให้ความสําคัญในเรื่องการแก้ปัญหาโลกร้อน การปล่อยก๊าซเรือนกระจก โดยในความสําเร็จของโครงการฯ ในวันนี้มีความสอดคล้องกับนโยบายรัฐบาล 3R Reduce Reused Recycle ใช้น้อย ใช้ซ้ํา นํากลับมาใช้ใหม่ ด้วยการนําเอายางรถยนต์ ฉนวนหุ้มสายไฟฟ้าที่ใช้แล้วนํามาสร้างมูลค่า สร้างประโยชน์ และสร้างความเป็นมิตรต่อสิ่งแวดล้อม
นายกรัฐมนตรียังได้กล่าวชื่นชมโครงการฯ ถือเป็นหนึ่งในโครงการต้นแบบที่มีผลสัมฤทธิ์เชิงประจักษ์ในการนําวัสดุใช้แล้วกลับมาสร้างคุณค่า แปรรูป และพัฒนา เป็นพื้นยางและเฟอร์นิเจอร์อัพไซเคิลที่ได้มาตรฐาน ปลอดภัย และเป็นมิตรต่อสิ่งแวดล้อม ซึ่งถือเป็นการดําเนินการตามหลักเศรษฐกิจหมุนเวียนแบบครบวงจร และยังแสดงให้เห็นถึงความมุ่งมั่นของทุกภาคส่วน ที่ร่วมมือร่วมใจกันในการนําวัสดุที่ใช้แล้วมาใช้เป็นทรัพยากรหมุนเวียน เพื่อประโยชน์ต่อการพัฒนาการกีฬาของประเทศให้ก้าวหน้าขึ้นทัดเทียมมาตรฐานโลก พร้อมรู้สึกยินดีกับเยาวชนและนักกีฬาของประเทศไทย ที่ได้รับการดูแล ฝึกสอน ผ่านความร่วมมือจากภาคเอกชนชั้นนําระดับโลก
“นายกรัฐมนตรีขอบคุณทุกหน่วยงานที่เกี่ยวข้อง ที่เห็นความสําคัญในการบริหารจัดการขยะพลาสติก ด้วยการประสานความร่วมมือในการพัฒนาโครงการฯ ที่ดีให้เกิดขึ้น และหวังว่าโครงการพัฒนาพื้นยางและเฟอร์นิเจอร์อัพไซเคิล สนามกีฬาลานสเก็ตน้ําแข็งไอวิส จะเป็นประโยชน์ต่อการฝึกซ้อมของนักกีฬา และขยายผลไปยังพื้นที่อื่น ๆ ในวงกว้าง เพื่อสร้างการมีส่วนร่วมในการแก้ไขปัญหาขยะพลาสติก การเปลี่ยนวิกฤติให้เป็นโอกาสผ่านการใช้ทรัพยากรหมุนเวียน ผลักดันให้เกิดระบบเศรษฐกิจหมุนเวียนที่สมบูรณ์แบบ เพื่อรักษาทรัพยากรธรรมชาติและสิ่งแวดล้อมของประเทศไทยให้ดํารงอยู่อย่างยั่งยืน” นางสาวทิพานัน กล่าว
รัฐบาลไทย-ข่าวทำเนียบรัฐบาล-แจง! 4 วิชา “พระพุทธศาสนา - หน้าที่พลเมือง - ศีลธรรม -ประวัติศาสตร์ชาติไทย” ยังคงมีการเรียนการสอน
วันศุกร์ที่ 11 สิงหาคม 2566
แจง! 4 วิชา “พระพุทธศาสนา - หน้าที่พลเมือง - ศีลธรรม -ประวัติศาสตร์ชาติไทย” ยังคงมีการเรียนการสอน
.....
จากประเด็นของสังคมที่มีการตั้งคําถาม เรื่องการเรียนการสอนใน 4 วิชา คือ พระพุทธศาสนา, หน้าที่พลเมือง, ศีลธรรม และ ประวัติศาสตร์ชาติไทย ว่ายังมีการเรียนการสอนหรือไม่นั้น
.
สํานักงานคณะกรรมการการศึกษาขั้นพื้นฐาน (สพฐ.) เผยว่า ได้ดําเนินการจัดการเรียนการสอนในระดับการศึกษาขั้นพื้นฐาน (ป.1- ม.6) มาตั้งแต่ปี 51 จนถึงปัจจุบัน และได้ปรับปรุงตัวชี้วัด ปี 60 ซึ่งเนื้อหาคงเดิม แต่ปรับความสอดคล้องในกลุ่มสาระฯ สังคมศึกษา ศาสนา และวัฒนธรรม
.
โดยในปี 52 ได้จัดให้ “วิชาประวัติศาสตร์เป็นวิชาพื้นฐาน” และยังกําหนดให้มีการจัดการเรียนการสอน สาระที่ 1 ศาสนา ศีลธรรม จริยธรรม สาระที่ 2 หน้าที่พลเมือง วัฒนธรรม และการดําเนินชีวิตในสังคม ส่วนการกําหนดเวลาในการจัดกิจกรรมการเรียนรู้:
.
• ระดับชั้น ป.1-6 จํานวน 120 ชั่วโมงต่อปี
• ระดับชั้น ม.1-3 จํานวน 160 ชั่วโมงต่อปี
• ระดับชั้น ม.4-6 จํานวน 320 ชั่วโมงต่อปี
.
ต่อมาในปี 65 ได้มีการประกาศ “จุดเน้น 8+1” คือ การจัดการเรียนการสอน 8 กลุ่มสาระฯ และ 1 รายวิชาประวัติศาสตร์อย่างชัดเจน มุ่งเน้นวิธีสอนให้นักเรียนได้คิดวิเคราะห์ ผ่านการจัดกิจกรรมและสื่อการเรียนรู้ที่หลากหลายผ่านเทคโนโลยี เน้นการใช้แหล่งการเรียนรู้ในชุมชน เป็นการปรับกิจกรรมเพิ่มเติมให้มีความน่าสนใจ
.
ดําเนินการบูรณาการการเรียนการสอน กับแหล่งเรียนรู้ทางประวัติศาสตร์ แหล่งเรียนรู้ชุมชน ร่วมกับเครือข่าย บ้าน วัด โรงเรียน ปราชญ์ชาวบ้าน ภูมิปัญญาท้องถิ่น เพื่อให้นักเรียนได้ตระหนัก ได้คิด และลงมือปฏิบัติ จนเกิดความภาคภูมิใจ เห็นคุณค่า ตลอดจนสามารถเพิ่มมูลค่าสิ่งที่มีอยู่ในท้องถิ่นของตนเอง
.
ย้ําว่า 4 รายวิชาข้างต้น ไม่ได้หายไปจากหลักสูตรแกนกลางการศึกษาขั้นพื้นฐาน ของกระทรวงศึกษาธิการแต่อย่างใด
#ไทยคู่ฟ้า#สื่อสารรัฐบาลไทย
-------------------
Website :www.thaigov.go.th
Facebook/Twitter : ไทยคู่ฟ้า
YouTube : ไทยคู่ฟ้า ทําเนียบรัฐบาล
LINE/TikTok : ไทยคู่ฟ้า (@thaigov)
รัฐบาลไทย-ข่าวทำเนียบรัฐบาล- บสย.สุดปลื้ม คว้าคะแนน ITA ประจำปี 2566  ระดับผ่านดี 97.59  คะแนน
วันศุกร์ที่ 11 สิงหาคม 2566
11/08/2566
บสย.สุดปลื้ม คว้าคะแนน ITA ประจําปี 2566  ระดับผ่านดี 97.59  คะแนน
บสย. คว้าคะแนนด้านคุณธรรมและความโปร่งใส 97.59 คะแนน จากผลการประเมินคุณธรรมและความโปร่งใสในการดําเนินงานของหน่วยงานภาครัฐ โดยสํานักงาน ป.ป.ช.  ประจําปีงบประมาณ พ.ศ. 2566 ประเภทรัฐวิสาหกิจ
บรรษัทประกันสินเชื่ออุตสาหกรรมขนาดย่อม (บสย.) สุดปลื้ม คว้าคะแนนด้านคุณธรรมและความโปร่งใส 97.59 คะแนน จากผลการประเมินคุณธรรมและความโปร่งใสในการดําเนินงานของหน่วยงานภาครัฐ (Integrity and Transparency Assessment : ITA) โดยสํานักงาน ป.ป.ช. ประจําปีงบประมาณ พ.ศ. 2566 ประเภทรัฐวิสาหกิจ ก้าวสู่อันดับ 7 ของหน่วยงานประเภท รัฐวิสาหกิจ และก้าวขึ้นเป็นลําดับที่ 3 ของกลุ่มสถาบันการเงินของรัฐ (SFIs)
วานนี้ (10 ส.ค.) สํานักงาน ป.ป.ช. ประกาศผลการประเมินคุณธรรมและความโปร่งใสในการดําเนินงานของหน่วยงานภาครัฐ (Integrity and Transparency Assessment : ITA) ประจําปีงบประมาณ พ.ศ. 2566 ประเภทรัฐวิสาหกิจ โดย บรรษัทประกันสินเชื่ออุตสาหกรรมขนาดย่อม (บสย.) ได้คะแนนประเมินรวมทั้งสิ้น 97.59 คะแนน สูงสุดนับตั้งแต่ บสย. เข้ารับการประเมิน และยังสามารถทําคะแนนประเมินได้เพิ่มขึ้นถึง 3.74 คะแนน ซึ่งสะท้อนให้เห็นถึงความมุ่งมั่น ทุ่มเท ของบุคลากรของ บสย. ที่ร่วมกันขับเคลื่อนผลักดัน สู่การเป็นองค์กรรัฐวิสาหกิจลําดับต้น ๆ ด้านคุณธรรมและความโปร่งใส ตามหลักการประเมินคุณธรรมและความโปร่งใสที่ให้ความสําคัญกับตัวชี้วัดทั้ง 10 ด้าน คือ 1.การปฏิบัติหน้าที่ 2.การใช้งบประมาณ 3.การใช้อํานาจ 4.การใช้ทรัพย์สินของราชการ 5.การแก้ไขปัญหาการทุจริต 6.คุณภาพการดําเนินงาน 7.ประสิทธิภาพการสื่อสาร 8.การปรับปรุงระบบการทํางาน 9.การเปิดเผยข้อมูล และ 10.การป้องกันการทุจริต
ผลคะแนนโดดเด่น ได้แก่ 1.ด้านการเปิดเผยข้อมูลบนเว็บไซต์ (OIT) ได้ 100 คะแนนเต็ม 2.ด้านการวัดการรับรู้ของพนักงาน (IIT) ได้ 98.50 คะแนน 3.ด้านผู้มีส่วนได้ส่วนเสียตอบด้วยตัวเอง (EIT ส่วนที่ 1) ได้ 91.15 คะแนน 4.ป.ป.ช. เป็นผู้เก็บข้อมูล (EIT ส่วนที่ 2) ได้ 95.79 คะแนน ซึ่งจากผลคะแนนรวมด้านคุณธรรมและความโปร่งใส 97.59 คะแนนในปีนี้ ส่งผลให้ บสย. ได้ปรับสถานะในลําดับที่ดีขึ้น โดยก้าวจากลําดับที่ 6 เป็นลําดับที่ 3 ของกลุ่มสถาบันการเงินของรัฐ (SFIs) ก้าวเป็นลําดับ 4 ของกระทรวงการคลัง และก้าวขึ้นจากลําดับที่ 26 เป็นลําดับที่ 7 ของกลุ่มรัฐวิสาหกิจ
นายสิทธิกร ดิเรกสุนทร กรรมการและผู้จัดการทั่วไป บสย. กล่าวว่า ผลคะแนนที่ได้ในปีนี้ สะท้อนความมุ่งมั่น ทุ่มเท การบูรณาการความร่วมมือจากทุกฝ่ายงาน เพื่อก้าวสู่วัฒนธรรมองค์กรใหม่ของ บสย. ภายใต้แนวคิด TCG Fast & First รวดเร็ว รอบคอบ ที่หนึ่งในใจ SMEs ยกระดับองค์กร สู่ความเป็นเลิศ โดยเพิ่มสรรถนะการทํางาน ปรับปรุง พัฒนา การดําเนินงานของ บสย. ให้มีประสิทธิภาพยิ่งขึ้นต่อไป
รัฐบาลไทย-ข่าวทำเนียบรัฐบาล-รัฐบาลผลักดันผู้ประกอบการไทยใช้ FTA เต็มศักยภาพ ห้าเดือนแรกใช้สิทธิ 77% มูลค่ารวม 3.3 หมื่นล้านเหรียญสหรัฐ
วันศุกร์ที่ 11 สิงหาคม 2566
11/08/2566
รัฐบาลผลักดันผู้ประกอบการไทยใช้ FTA เต็มศักยภาพ ห้าเดือนแรกใช้สิทธิ 77% มูลค่ารวม 3.3 หมื่นล้านเหรียญสหรัฐ
รัฐบาลผลักดันการใช้สิทธิประโยชน์ทางการค้าผ่าน FTA สําเร็จ หนุนยอดส่งออกสินค้าผลไม้ไทยขยายตัว โดยเฉพาะมะพร้าว พร้อมวางแนวทางกระตุ้นตลาดสินค้าแฟร์เทรดในสวิตเซอร์แลนด์ เพิ่มตลาดที่มีศักยภาพ
วันนี้ (11 สิงหาคม 2566) นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า รัฐบาลผลักดันการใช้สิทธิประโยชน์ทางการค้าสําหรับการส่งออกภายใต้ความตกลงการค้าเสรี (FTA) มาอย่างต่อเนื่องจนเห็นผลสําเร็จเป็นรูปธรรม โดยยอดใช้สิทธิฯ 5 เดือนแรกของปี 2566 สูงถึงร้อยละ 76.70 มูลค่ารวม 33,455.12 ล้านเหรียญสหรัฐ โดยสินค้าผลไม้ไทยได้รับความนิยมอย่างมาก โดยเฉพาะสินค้ามะพร้าว พร้อมกันนี้ รัฐบาลได้ขยายตลาดใหม่ที่มีศักยภาพ เพิ่มช่องทางส่งออกสินค้าไทยมากขึ้น โดยมีแผนส่งขายข้าวในตลาดสวิตเซอร์แลนด์
รองโฆษกประจําสํานักนายกรัฐมนตรี กล่าวว่า กรมการค้าต่างประเทศ กระทรวงพาณิชย์ รายงานภาวะการส่งออกภายใต้สิทธิประโยชน์ทางภาษีจาก FTA ในช่วงเดือนมกราคม – พฤษภาคม 2566 จํานวน 12 ฉบับ จากทั้งหมด 14 ฉบับ มีมูลค่ารวม 33,455.12 ล้านเหรียญสหรัฐ โดยสินค้าผลไม้ไทยยังคงได้รับความนิยมและมีการส่งออกผ่าน FTA จํานวนมาก โดยเฉพาะจากจีน ภายใต้กรอบความตกลงการค้าเสรีอาเซียน-จีน (ACFTA) ซึ่งในไตรมาสที่ 2 ของปี 2566 สินค้ามะพร้าว (ทั้งกะลา) เป็นหนึ่งในสินค้าผลไม้จากไทยที่มีการขยายตัวสูงในจีน มีมูลค่าการส่งออกถึง 187.91 ล้านเหรียญสหรัฐ ขยายตัวร้อยละ 26.96 จากช่วงเดียวกันของปี 2565 และจีนมีการนําเข้าสินค้ามะพร้าวจากไทยมากเป็นอันดับที่ 1 โดยการใช้สิทธิฯ ภายใต้ ACFTA ทําให้ไทยได้รับการยกเว้นภาษีนําเข้าจีนเหลือร้อยละ 0 จากเดิมที่จะต้องเสียภาษีถึงร้อยละ 60
ทั้งนี้ กระทรวงพาณิชย์ได้วางแนวทางส่งเสริมการค้าที่เป็นธรรม หรือ แฟร์เทรด (Fair Trade) ซึ่งเป็นขบวนการส่งเสริมการพัฒนาระบบการค้าที่เป็นธรรมอย่างยั่งยืน โดยตลาดแฟร์เทรดในสวิตเซอร์แลนด์ได้รับความนิยมและมีแนวโน้มเติบโตต่อเนื่อง กระทรวงพาณิชย์จึงได้วางแนวทางผลักดันสินค้าไทยที่มีศักยภาพในการเจาะตลาดสินค้าแฟร์เทรดในสวิตเซอร์แลนด์ โดยเฉพาะสินค้าข้าว ซึ่งมีคุณภาพและรสชาติเป็นที่ยอมรับของผู้บริโภคในสวิตเซอร์แลนด์เป็นอย่างดี จึงถือเป็นโอกาสทางการตลาดสําหรับผู้ประกอบการไทย
“รัฐบาลมุ่งมั่นเจรจายกระดับ FTA เดิม และจัดทํา FTA เพิ่มเติมกับประเทศคู่ค้าใหม่ รวมทั้งเสาะหาตลาดใหม่ที่มีศักยภาพและเป็นโอกาสให้ชาวไทย เพิ่มขีดความสามารถให้ผู้ส่งออกไทยสามารถแข่งขันในตลาดโลกได้ โดยเห็นผลสําเร็จจากตัวเลขการส่งออกและยอดการใช้สิทธิฯ ซึ่งเป็นที่น่าพอใจ ทั้งนี้ รัฐบาลยังคงเดินหน้าขยายตลาดที่มีศักยภาพ รองรับการส่งออกสินค้าไทยอย่างต่อเนื่อง โดยเชื่อมั่นว่า สินค้าไทยมีคุณภาพและมาตรฐานเป็นที่ยอมรับ ประกอบกับแนวทางที่รัฐบาลวางรากฐานไว้อย่างมั่นคงนี้ จะช่วยผลักดันการส่งออกสินค้าไทยให้เติบโตอย่างยั่งยืนต่อไป” นางสาวรัชดาฯ กล่าว
รัฐบาลไทย-ข่าวทำเนียบรัฐบาล-ดีอีเอส หารือ กสทช. ดูแลเนื้อหาบนแพลตฟอร์มดิจิทัล
วันพฤหัสบดีที่ 10 สิงหาคม 2566
ดีอีเอส หารือ กสทช. ดูแลเนื้อหาบนแพลตฟอร์มดิจิทัล
ดีอีเอส หารือ กสทช. ดูแลเนื้อหาบนแพลตฟอร์มดิจิทัล
วันนี้(10ส.ค.66)ดร.เวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคม(ดีอีเอส)ประชุมหารือร่วมกับศาสตราจารย์ดร.พิรงรองกรรณสูตรกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ(กสทช.)และคณะเรื่องการกํากับดูแลเนื้อหาบนแพลตฟอร์มดิจิทัลเพื่อการส่งเสริมศักยภาพเนื้อหาไทยบนแพลตฟอร์มดิจิทัลและการเสริมสร้างสมรรถภาพดิจิทัลในสังคมไทยอย่างยั่งยืนณห้องประชุม802ชั้น8กระทรวงดิจิทัลเพื่อเศรษฐกิจและสังคม
________________
รัฐบาลไทย-ข่าวทำเนียบรัฐบาล-สมาคมธนาคารไทยชี้แจงกรณีผู้เสียหายถูกมิจฉาชีพหลอกติดตั้งแอปฯดูดเงิน
วันศุกร์ที่ 11 สิงหาคม 2566
11/08/2566
สมาคมธนาคารไทยชี้แจงกรณีผู้เสียหายถูกมิจฉาชีพหลอกติดตั้งแอปฯดูดเงิน
จากกรณีที่มีผู้เสียหายถูกมิจฉาชีพหลอกติดตั้งแอปพลิเคชันและดูดเงินจากบัญชีไปกว่า 1 ล้านบาทนั้น ทางธนาคารสมาชิกที่เกี่ยวข้องได้รับทราบเหตุดังกล่าวและดําเนินการระงับธุรกรรมชั่วคราวทันทีเมื่อได้รับแจ้งจากผู้เสียหาย
สมาคมธนาคารไทย ขอชี้แจงว่า จากกรณีที่มีผู้เสียหายถูกมิจฉาชีพหลอกติดตั้งแอปพลิเคชันและดูดเงินจากบัญชีไปกว่า 1 ล้านบาทนั้น ทางธนาคารสมาชิกที่เกี่ยวข้องได้รับทราบเหตุดังกล่าวและดําเนินการระงับธุรกรรมชั่วคราวทันทีเมื่อได้รับแจ้งจากผู้เสียหาย และแจ้งให้ผู้เสียหายไปร้องทุกข์กับพนักงานสอบสวน ณ สถานีตํารวจที่สะดวกหรือใกล้ที่สุด เพื่อขยายระยะเวลาการระงับธุรกรรมชั่วคราวไปอีก 7 วัน และดําเนินการสืบสวนสอบสวนตามที่กฎหมายกําหนด ขณะนี้ธนาคารที่เกี่ยวข้องอยู่ระหว่างประสานกับผู้เสียหาย และเร่งตรวจสอบข้อเท็จจริงโดยละเอียด เพื่อรวบรวมข้อมูลให้กับพนักงานสอบสวนต่อไป โดยภาคธนาคารมีความห่วงใยและพร้อมร่วมมือกับหน่วยงานที่เกี่ยวข้องในการให้ความช่วยเหลือ ป้องกันและติดตามผู้กระทําความผิดมาดําเนินคดีตามกฎหมายให้ถึงที่สุด
ทั้งนี้ สมาคมธนาคารไทยและธนาคารสมาชิกตระหนักถึงภัยทางการเงินที่มีความซับซ้อนและหลากหลายมากขึ้น โดยทางชมรมป้องกันและปราบปราบทุจริต และศูนย์ประสานงานการรักษาความมั่นคงปลอดภัยเทคโนโลยีสารสนเทศภาคธนาคาร (TBCERT) ได้เร่งพัฒนาแนวทางการจัดการให้มีประสิทธิภาพมากขึ้นอย่างต่อเนื่อง อย่างไรก็ตาม ร่วมมือประชาชนดังนี้
1. ไม่ดาวน์โหลดโปรแกรมจากแหล่งอื่น นอกจากแหล่งที่ได้รับการควบคุมและรับรองความปลอดภัยจากผู้พัฒนาระบบปฏิบัติการที่เป็น Official Store อาทิ Play Store หรือ App Store เท่านั้น
2. ไม่ตั้ง password ซ้ํา หรือ ใช้ร่วมกับ Mobile Banking
3. ไม่ทําการสแกนใบหน้า หรือยืนยันตัวตนผ่านแอปพลิเคชันที่ไม่รู้จัก
4.ไม่กดลิงก์จาก SMS แปลกปลอม โดยภาคธนาคารไม่มีนโยบายส่งข้อความ SMS แนบลิงก์ทุกชนิด หรือมีข้อความให้แอด Line ID หากได้รับ SMS ดังกล่าว อย่าหลงเชื่อเด็ดขาด
5. ควรสังเกตโล่ ที่อยู่ด้านหน้า Line account เสมอ ซึ่งควรมีโล่สีเขียว หรือน้ําเงินเข้ม เท่านั้น
6. หากต้องการทําธุรกรรมใด ๆ ควรโทรกลับไปที่หน่วยงานที่ถูกแอบอ้างด้วยตนเอง
หากลูกค้าธนาคารพบธุรกรรมผิดปกติหรือมีข้อสงสัย ขอให้ติดต่อคอลเซ็นเตอร์หรือสาขาของธนาคารที่ลูกค้าใช้งานทันที เพื่อแจ้งตรวจสอบและยืนยันความถูกต้องของธุรกรรม โดยธนาคารจะดูแลแก้ไขปัญหาที่เกิดขึ้นโดยเร็วที่สุด
รัฐบาลไทย-ข่าวทำเนียบรัฐบาล-กรมทางหลวงชนบท ซ่อมสร้างถนนสาย สข.3060 จังหวัดสงขลา เสร็จสมบูรณ์ เพื่อยกระดับการเดินทางและขนส่งสินค้าทางการเกษตร
วันศุกร์ที่ 11 สิงหาคม 2566
กรมทางหลวงชนบท ซ่อมสร้างถนนสาย สข.3060 จังหวัดสงขลา เสร็จสมบูรณ์ เพื่อยกระดับการเดินทางและขนส่งสินค้าทางการเกษตร
ให้ประชาชนสามารถเดินทางเชื่อม 2 อําเภอ ได้อย่างสะดวกปลอดภัยมากยิ่งขึ้น
กรมทางหลวงชนบท (ทช.) กระทรวงคมนาคม โดยสํานักงานทางหลวงชนบทที่ 12 (สงขลา) ดําเนินโครงการซ่อมสร้างผิวทางแอสฟัลท์คอนกรีตงานบํารุงถนนทางหลวงชนบทสาย สข.3060 แยก ทล.408 - บ้านคูศักดิ์สิทธิ์ อําเภอนาทวี - จะนะ จังหวัดสงขลา โดยขยายผิวจราจร ก่อสร้างสะพาน 1 แห่ง ขุดกัดพื้นทางและพื้นไหล่ทางเดิม โดยวิธี Pavement In - Place Recycling ผิวจราจรกว้าง 6 เมตร ไหล่ทางกว้างข้างละ 1 - 1.5 เมตร พร้อมติดตั้งราวกันอันตราย ตั้งแต่ช่วง กม. ที่ 5+600 - 6+800 รวมระยะทาง 1.2 กิโลเมตร ใช้งบประมาณ 16.1 ล้านบาท เพื่อรองรับการขยายตัวของชุมชนในพื้นที่ พัฒนาเส้นทางคมนาคมให้เชื่อมโยงอย่างมีประสิทธิภาพ และสนับสนุนการขนส่งสินค้าทางการเกษตรให้ได้รับความสะดวกปลอดภัยมากขึ้น เนื่องจากถนนเส้นทางดังกล่าวประชาชนใช้เป็นเส้นทางเข้าสู่ชุมชน และเป็นทางเชื่อมระหว่างอําเภอนาทวี - จะนะ